Den 12 mia, kroner dyre dansk-polske gasledning Baltic Pipe - der skal transportere norsk naturgas gennem Danmark til Polen - bliver nu en realitet.

Det statslige Energinet og polske Gazsysteme har netop truffet endelig beslutning om at investere i projektet, efter at en række aftaler er faldet på plads.

Det fremgår det af en pressemeddelelse fra Energinet.

Læs også: Milliarddyr gasledning graver hele Danmark op for polakkernes skyld

»Baltic Pipe vil ikke kun reducere forbrugernes gasregninger i Polen og Danmark. Den nye gasforbindelse vil yderligere styrke og integrere det europæiske gasmarked. Desuden kan Baltic Pipe bidrage til at nå de europæiske klimamål,« siger Thomas Egebo, administrerende direktør i Energinet, i pressemeddelelsen.

Læs også: Milliarddyr gasledning graver hele Danmark op for polakkernes skyld

Dansk investering på 6,3 milliarder godkendt af ministeren

Den danske del af investeringen på 6,3 mia. kroner skal godkendes af energi-, forsynings- og klimaminister Lars Christian Lilleholt (V), hvilket nu også er sket.

Den 900 kilometer lange gasledning, der starter ude i Nordsøen ved rørledningen Europipe II, skal gå gennem store dele af landskabet fra Egtved i Jylland og ind over Fyn og Sydsjælland for at forlade Danmark syd for Fakse Ladeplads.

Her graves den ned i havbunden under Østersøen og senere går land på den polske kyst.

Lodsejere langs den planlagte linjeføring samt naboer til en stor kompressorstation ved Everdrup i Næstved Kommune er langtfra begejstrede for at skulle lægge jord til projektet.

Energinet understreger, at investeringsbeslutningen ikke er ensbetydende med, at placeringen af gasledningen nu er lagt fast, påpeger chefprojektleder Søren Juul Larsen:

»Selv om vi har besluttet at bygge gasrørledningen, så er det ikke besluttet, hvor den skal graves i jorden, eller hvor de forskellige anlæg skal bygges,« siger han i forbindelse med beslutningen.

Chefprojektlederen forklarer, at første offentlige høring begyndte sidste år, når knap 200 lodsejere efterfølgende kom med input, og de mange svar bliver inddraget i arbejdet med at lave et mere endeligt forslag til linjeføring.

Ny offentlig høring

I begyndelsen af næste år kommer der en ny offentlig høring, hvor et endeligt forslag vil blive præsenteret. Her vil alle berørte lodsejere igen blive kontaktet og få otte uger til at kommentere forslaget.

»Først når alle de input er kommet ind, vurderet og behandlet, er der en endelig ruteføring,« påpeger Søren Juul Larsen.

Illustration: MI Grafik / Lasse Gorm Jensen

I pressemeddelelsen skriver Energinet, at Baltic Pipe-projektet vil forbedre forsyningssikkerheden, samtidig med at konkurrencen og prispresset blandt gasleverandører øges.

Samt at rørledningen kan bidrage til Øst- og Centraleuropas bestræbelser på at begrænse CO2-udledningen.

Læs også: Minister lover genberegning af business case for Baltic Pipe

På baggrund af investeringsbeslutningerne går projektet nu ind i nye faser. Bl.a. skal der indhentes tilbud på rørledninger og andre anlægsdele og hele projektet skal detailprojekteres.

Transporten af naturgas gennem Baltic Pipe begynder i oktober 2022.